DILONGI YA 17
Inki Mutindu Bankengi ya Nziunga Ke Sadisaka Beto?
Masonuku ya Kigreki ya Bukristu ke tubilaka mingi Barnabasi ti ntumwa Polo. Babakala yai vandaka bankengi-ntambudi mpi bo vandaka kukwenda kutala mabundu ya mvu-nkama ya ntete. Sambu na nki? Bo vandaka kudiyangisa na masonga yonso sambu na mambote ya bampangi na bo Bakristu. Polo tubaka nde yandi vandaka ti mpusa ya ‘kuvutuka sambu na kukwenda kutala bampangi’ sambu na kuzaba kana bo kele nki mutindu. Yandi vandaka ti luzolo ya kusala nzietelo ya bakilometre mingi sambu na kwenda kusiamisa bo. (Bisalu 15:36) Bankengi-ntambudi ya bubu yai ke vandaka ti mpusa ya mutindu mosi.
Bo ke kwisaka sambu na kupesa beto kikesa. Konso nkengi ya nziunga ke talaka kiteso ya mabundu 20 to mingi, mpi mbala zole na mvula yandi ke salaka mposo mosi na konso dibundu. Beto lenda baka mambote mingi na eksperiansi ya bampangi yai mpi kana bo me kwelaka, na eksperiansi ya bankento na bo. Bo ke salaka ngolo na kuzaba bantu yonso, baleke ti bambuta, mpi bo ke vandaka ti mpusa ya ngolo ya kufidisa beto na kisalu ya kusamuna mpi na kulonguka Biblia ti bantu. Bankengi yai ke salaka baviziti ya kingungudi ti bankuluntu, mpi sambu na kusiamisa beto, bo ke salaka badiskure ya ke pesa kikesa na balukutakanu ya dibundu mpi ya nene.
Bo ke tudilaka bantu yonso dikebi. Bankengi ya nziunga ke tulaka dikebi mingi na kimpeve ya mabundu. Bo ke salaka lukutakanu ti bankuluntu mpi bansadi ya kisalu sambu na kutadila mutindu dibundu me kwenda na ntwala mpi bo ke pesaka bo bandongisila ya ke tadila mutindu ya kulungisa mikumba na bo. Bo ke sadisaka bapasudi-nzila sambu bo sala kisalu na bo mbote, mpi bo ke vandaka na kiese ya kuzaba bantu ya mpa yina me yantika kuvukana ti dibundu mpi kuwa bo ntangu bo ke tubila kuyela na bo na kieleka. Konso nkengi-ntambudi ke kudipesaka bonso “nduku ya kisalu sambu na mambote” na beto. (2 Bakorinto 8:23) Beto fwete landa mbandu ya lukwikilu na bo mpi ya kukangama na bo na Nzambi.—Baebreo 13:7.
Sambu na nki bankengi ya nziunga ke kwendaka kutala mabundu?
Inki mutindu nge lenda baka mambote na baviziti na bo?
kon_Latn kon_Latn kon_Latn kon_Latn kon_Latn kon_Latn kon_Latn